5
ועדת הכלכלה		
31.7.2000		


[bookmark: _GoBack]פרוטוקולים/כלכלה/974
	ירושלים, ח' באב, תש"ס
9 באוגוסט, 2000

הכנסת החמש-עשרה									נוסח לא מתוקן
מושב שני




פרוטוקול מס' 173
מישיבת ועדת הכלכלה
יום שני, כ"ח בתמוז התש"ס ( 31 ביולי 2000), שעה 10:45 




נכחו:

חברי הוועדה:	אברהם פורז  -  היו"ר
	יגאל ביבי
	אילן גילאון
	רומן ברונפמן
	אברהם הירשזון
	צבי הנדל
	יצחק וקנין
	אחמד טיבי
	אמנון כהן
	יהושע מצא
	גדעון עזרא
	אברהם רביץ
	ראובן ריבלין



מוזמנים:	יעל שילוני	- משרד התחבורה, עוזרת השר
	משה לוי	- יו"ר כביש חוצה ישראל
	אריה שבתאי	- כביש חוצה ישראל
	ענת שור	- כביש חוצה ישראל
	עו"ד מנחם ליברמן	- משרד הפנים
	רונית מזר	- משרד הפנים, ממונת תוכניות מתאר תחבורה
		  ציבורית
	דינה רצ'בסקי	- משרד הפנים, מנהלת מינהל תכנון
	עו"ד אורי קידר	

		

יועצת משפטית:	אתי בנדלר
מנהל/ת הוועדה:	לאה ורון
קצרנית:	אסתר מימון


סדר היום:	הצורך בהקמת ועדת חקירה פרלמנטרית לעניין כביש חוצה ישראל

הצורך בהקמת ועדת חקירה פרלמנטרית לעניין כביש חוצה ישראל

היו"ר אברהם פורז:

	אני רוצה להזכיר היכן אנחנו עומדים. בישיבה האחרונה אישרנו למעשה את מנדט הוועדה.

	גברתי, היועצת המשפטית, את מוכנה לומר לנו שוב מה מנדט הוועדה?

יהושע מצא:

	 על מה ההצבעה?

היו"ר אברהם פורז:

	אדוני חבר הכנסת מצא, יש שני נושאים: הראשון – ההרכב הפרסונאלי, השני – מנדט הוועדה, מה היא צריכה לחקור. סיכמנו את זה בישיבה הקודמת, אבל למען הסדר הטוב, כי זה עולה למליאה, היועצת המשפטית תקרא לנו שוב מה מנדט הוועדה.

אתי בנדלר:

	תפקידי הוועדה, כפי שסוכמו בישיבה הקודמת, יהיו לחקור: 1) את ההליכים והפעולות של הגופים הממשלתיים והסטטוטוריים עד לקבלת ההחלטות בדבר הקמתו של כביש חוצה ישראל; 2) את ההשפעות הסביבתיות, הקרקעיות, הכלכליות, החברתיות והתחבורתיות של הכביש האמור.

יהושע מצא:

	 ללא כל קשר לבחירת הוועדה, עבודה בכביש חוצה ישראל נמשכת.

היו"ר אברהם פורז:

	 אין לנו סמכות להפסיק אותה.

	גברתי, היועצת המשפטית.

אתי בנדלר:

	הכנתי הצעת נוסח לדיון ולהחלטה של הוועדה: ועדת הכלכלה החליטה להמליץ בפני הכנסת, כי לוועדת הכלכלה, בשמשה כוועדת חקירה פרלמנטרית, יהיו כל הסמכויות הנתונות לוועדה קבועה של הכנסת, לפי תקנון הכנסת, וכי על סדרי עבודתה ודיוניה יחולו ההוראות החלות על עבודתה ודיוניה של ועדה קבועה של הכנסת, ככל שוועדת החקירה לא תקבע לעצמה סדרים אחרים.

היו"ר אברהם פורז:

	 ברור שזו גם ועדת משנה במשמעה.

אתי בנדלר:

	אם מעניקים לוועדת הכלכלה את הסמכויות הנתונות לוועדה קבועה של הכנסת, כי אז, לפי התקנון, לוועדה קבועה יש סמכות להקים גם ועדת משנה.

היו"ר אברהם פורז:

	 אנחנו נאצול את הסמכויות שלנו בנושא הזה לוועדת המשנה, שהיא ועדת החקירה.

אתי בנדלר:

	הייתי מציעה שהוועדה תאצול את סמכויותיה לוועדת משנה. השאלה אם אין צורך, בכל זאת, שמסקנותיה והמלצותיה, לפני הנחה על שולחן הכנסת, יובאו למליאת הוועדה ויאושרו על-ידה.

היו"ר אברהם פורז:

	אם את חושבת שהסדר הטוב מחייב שזה יועבר למליאת הוועדה, אז זה יבוא לאישור מליאת ועדת הכלכלה.

אתי בנדלר:

	אני רוצה להעיר הערה, בעיקר לחבר הכנסת אילן גילאון, כי הוא הציע בישיבה הקודמת שלוועדה יהיו סמכויות כשל ועדת חקירה לפי חוק ועדות חקירה, והבעתי את עמדתי, שזה לא חוקי.

אילן גילאון:

	אל תתייחסי לעניין.

אתי בנדלר:

	עוד אני מציעה, שבהחלטה שוועדת הכלכלה תציע לכנסת לקבל, יהיה כלול סעיף, שלאחר דיוניה תכין הוועדה דין-וחשבון על תוצאות החקירה והמלצותיה, ותניחו על שולחן הכנסת.

היו"ר אברהם פורז:

	מקובל, כפי שסוכם בישיבה הקודמת, שהזימון לישיבות וסדר-היום ייקבע בהסכמה בין יושב-ראש הוועדה וממלא-מקומו.

אתי בנדלר:

	הכנתי את נוסח ההחלטה לכנסת. אם הוועדה מקבלת את זה, היא רשאית, במסגרת סמכויותיה, להחליט על הקמת ועדת משנה ועל סדרי נוהל מיוחדים. זה לא צריך לעבור למליאה.

היו"ר אברהם פורז:

	מאחר שהדיון ירד אלינו מהמליאה, אני רוצה שהמליאה תהיה מודעת לדברים הבאים: דבר ראשון, שוועדת הכלכלה הקימה ועדת משנה, שתשמש מטעמה כוועדת החקירה, ומסקנותיה יובאו בפני מליאת הוועדה.

יגאל ביבי:

	 לא צריך לתת למליאה את השמות.

היו"ר אברהם פורז:

	אנחנו ניתן למליאה את השמות.

יגאל ביבי:

	 למה לך?

צבי הנדל:

	המליאה צריכה למנות?

אתי בנדלר:

	אחת משתיים, או שהמליאה ממנה ועדת חקירה בהרכב פרסונאלי שהמליאה מאשרת, או שהיא ממנה את ועדת הכלכלה.

היו"ר אברהם פורז:

	אני רוצה להביא בפני המליאה את השמות.

יגאל ביבי:

	 למה לך? אם מישהו מתחלף?

היו"ר אברהם פורז:

	אז יתחלף.

היו"ר אברהם פורז:

	זימוני הישיבות יהיו על דעת יושב-ראש הוועדה וממלא-מקומו.

	רבותי, בישיבה הקודמת דובר על כך שיושב-ראש הוועדה יהיה חבר הכנסת אילן גילאון, שיחליף את נציג מרצ בוועדת הכלכלה. 

חבר הכנסת גילאון, זה חייב להתבצע, אחרת אתה לא יכול להיות יושב-ראש הוועדה, כי אתה לא יכול להחליף נציג של מפלגה אחרת.

אילן גילאון:

	 בהצבעה היום בוועדה הכלכלה אני כן יכול להחליף נציג של הקואליציה.

היו"ר אברהם פורז:

	אתה יכול להצביע, אבל אנחנו ממנים רק מקרב חברי הוועדה, כי תקנון הכנסת אומר שבוועדת משנה של ועדה יכולים להיות חברים רק מקרב אותה ועדה.

	אני אהיה ממלא-מקום היושב-ראש.

	בישיבה הקודמת הוצע שחברי הוועדה יהיו יצחק גאגולה, צבי הנדל, אברהם הירשזון, אחמד טיבי ומיכאל קליינר. יש הצעות לשינוי?

אילן גילאון:

	 אני מציע את חבר הכנסת ברונפמן במקום חבר הכנסת קליינר.

צבי הנדל:

	אני מציע שיושב-ראש הוועדה יהיה יגאל ביבי, הוא היה סגן שר לענייני איכות הסביבה, הוא הקים את המשרד הזה, הוא ראוי לתפקיד הזה והוא נייטרלי. אי-אפשר למנות יושב-ראש ועדה, שאתה יודע מראש, שהוא במאבק איתנים בנושא.

אברהם הירשזון:

	 למה אי-אפשר? אפשר.

היו"ר אברהם פורז:

	רבותי, אנחנו נקיים שתי הצבעות: הצבעה ראשונה היא, מי תומך באילן גילאון לראשות הוועדה מול מי תומך ביגאל ביבי לראשות הוועדה.

אילן גילאון:

	 עד כמה שאני יודע, מי שמעלה את נושא ועדת החקירה, הוא גם עומד בראשה.

היו"ר אברהם פורז:

	זו לא חובה.

היו"ר אברהם פורז:

	מי בעד אילן גילאון לראשות הוועדה? שישה בעד.

	מי בעד יגאל ביבי לראשות הוועדה? שישה בעד.

יהושע מצא:

	תקפיד שרק חברי ועדה יצביעו, או מחליפים.

היו"ר אברהם פורז:

	זה ברור.

	אני אקיים שוב את ההצבעה. מי בעד אילן גילאון? אילן גילאון, אתה לא יכול להצביע כנציג סיעה אחרת.

	מי בעד אילן גילאון? חמישה בעד.

	מי בעד יגאל ביבי? שישה בעד.

אחמד טיבי:

	 אני מבקש רביזיה.

היו"ר אברהם פורז:

	נכון לרגע זה נבחר יגאל ביבי לראשות הוועדה, וחבר הכנסת אחמד טיבי מבקש רביזיה. אני מניח שהרביזיה תתקיים ביום רביעי. נודיע לכם מתי תהיה הרביזיה.

אתי בנדלר:

	על מה תהיה ההצבעה?

היו"ר אברהם פורז:

	 על הבקשה לרביזיה ועל הרביזיה עצמה.

	הרביזיה כנראה תתקיים ב-10:15 ביום רביעי.

	אני רוצה להוסיף, שהישיבות לוועדת המשנה יזומנו על-ידי יושב-ראש ועדת המשנה בהסכמת יושב-ראש ועדת הכלכלה במקום, בתיאום.

הישיבה ננעלה בשעה 11:00



